[Ailean MacLeòid – Neach-aithris] Tha obair air a bhith a’ dol an seo air Sraid a’ Bhanca, am meadhan baile Inbhir Nis bhon Lùnastal an-uiridh. Tha an sgeama anns a bheil luach ochd puing a còig millean not airson ochd-ceud taigh agus dà cheud gnìomhachas a dhìon bho thuiltean. Tha dàil air tighinn air an obair ged-thà is duilgheadasan air a bhith aca le clachan mòra a chaidh a lorg fon t-sràid air an taobh-sa dhen abhainn. Aig toiseach a’ phròiseict, bha dòchas ann gum biodh an obair deiseil mun àm-sa. Ach cha tachair sin idir. Thuirt Comhairle na Gàidhealtachd an-diugh gum biodh an obair a’ leantainn a-nis chun a’ Chèitein co-dhiù. Agus iad airson crìoch a chur air an obair ron t-samhradh, mus tig na mìltean de luchd-turais a chèilidh air a’ bhaile.